Diari Oficial de la Generalitat Valenciana


Sumari del DOGV 3596, del 04-10-1999 (1999/8420)

RESOLUCIÓ de 20 de setembre de 1999, del secretari general de Presidència, per la qual es convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD).
---------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3596

Data del DOGV
:   04-10-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/8420


Data del document
:   20-09-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * Pròxim i Mitjà Orient
    * cooperació internacional
    * ajuda al desenvolupament
    * el Perú
    * ajuda pública
    * suport econòmic
    * organització no governamental
    * Bolívia
    * Cuba
    * República Dominicana
    * Guatemala
    * El Salvador
    * Paraguai
    * l'equador
    * Hondures
    * Nicaragua
    * Magreb

RESOLUCIÓ de 20 de setembre de 1999, del secretari general de Presidència, per la qual es convoquen ajudes a projectes de cooperació internacional al desenvolupament que realitzen organitzacions no governamentals per al desenvolupament (ONGD). [1999/8420]
  
D'acord amb el que estableix el Decret 201/1997, d'1 de juliol, del Govern Valencià (DOGV núm. 3.036), sobre regulació de les bases per a la cooperació internacional al desenvolupament i del règim específic de transferència de fons destinats a la cooperació amb països en vies de desenvolupament.
  
En vista de la proposta realitzada per la Comissió Executiva per a l'aplicació del Programa de Cooperació amb Països en Vies de Desenvolupament i oït el seu Consell Assessor.
  
Fent ús de les facultats que em confereix l'article 3 del Decret 13/1999, de 30 de juliol, del president de la Generalitat Valenciana, sobre delegació de competències, així com la normativa pertinent de la Llei d'Hisenda Pública de la Generalitat Valenciana, text refós aprovat pel Decret Legislatiu de 26 de juny de 1991, del Consell de la Generalitat Valenciana, resolc:
  
Article 1. Objecte de la convocatòria
  
1. Es convoquen ajudes a organitzacions no governamentals per al desenvolupament (ONGD) per al cofinançament de projectes de cooperació que s'han d'executar als països en vies de desenvolupament.
  
2. Podran executar-se en territori de la Comunitat Valenciana les activitats de formació de persones dels països en vies de desenvolupament, sempre que quede demostrada la impossibilitat o no-conveniència que aquestes activitats siguen desenvolupades als seus països d'origen.
  
3. No es consideren inclosos en la convocatòria els projectes que tinguen com a objecte l'ajuda humanitària ni els de caràcter assistencial que no puguen assegurar la seua viabilitat quan cesse el finançament extern.
  
Article 2. Crèdit pressupostari
  
Les ajudes concedides en virtut d'aquesta convocatòria seran sufragades a càrrec de la línia de subvenció amb codi comptable 2324, del Programa 134,10, Cooperació internacional al Desenvolupament, del pressupost de la Generalitat Valenciana per a 1999, fins a un import global màxim d'5.360.01.910 de pessetes (6.010.121 euros).
  
Article 3. Experiència prèvia de la ONGD sol·licitant de la subvenció
  
Les ONGD sol·licitants de la subvenció hauran d'acreditar la seua experiència en la realització d'aquest tipus de projectes mitjançant l'aportació de documents justificatius de l'execució, individualment o en agrupació amb altres ONGD, de sis projectes de cooperació en països en vies de desenvolupament.
  
En el cas d'agrupació de ONGD, n'hi haurà prou amb que la que actua com a responsable del projecte acredite aquesta experiència prèvia.
  
S'eximeixen de l'acreditació de l'experiència prèvia aquelles entitats que ja hagen rebut subvencions en convocatòries anteriors d'ajudes de la Conselleria de Presidència a projectes de cooperació al desenvolupament.
  
Article 4. Criteris prioritaris per a la selecció de projectes
  
Per a aquesta convocatòria s'estableixen les prioritats següents:
  
A) Prioritats geogràfiques:
  
a) Iberoamèrica
  
- Països afectats per l'huracà Mitch i altres successos que hagen generat situacions d'extraordinària necessitat.
  
- Resta de països iberoamericans de menor desenvolupament relatiu:
  
· Guatemala
  
· Hondures
  
· Nicaragua
  
· El Salvador
  
· Bolívia
  
· Cuba
  
· Equador
  
· el Paraguai
  
· Perú
  
· República Dominicana
  
- Bosses de pobresa rurals i urbanes dels països iberoamericans de major desenvolupament relatiu.
  
b) Països àrabs del nord d'Àfrica i d'Orient Mitjà.
  
c) Àfrica Subsahariana
  
B) Prioritats sectorials
  
a) Suport al desenvolupament econòmic sostenible, especialment, en el medi rural.
  
b) Educació primària i formació i capacitació de recursos humans.
  
c) Inversió en infraestructures bàsiques, especialment, les relatives a aigua i sanejament.
  
d) Sanitat i salut bàsica.
  
e) Promoció del respecte als drets humans i del reforçament del sistema democràtic.
  
f) Promoció de la protecció i millora de la qualitat del medi ambient i d'un aprofitament turístic compatible amb aquestes.
  
C) Prioritats relatives als beneficiaris del projecte
  
Projectes amb beneficiaris últims inclosos en algun dels col·lectius més vulnerables, i en concret:
  
- Dones
  
- Infantesa i joventut
  
- Comunitats indígenes
  
- Refugiats i desplaçats i/o en procés de retorn
  
D) Així mateix, es donarà prioritat a:
  
- Aquells projectes que consideren la realització d'una auditoria externa que es presentarà a l'acabament d'aquests junt amb l'informe final. Aquesta auditoria haurà de considerar en qualsevol cas el grau de compliment d'objectius i la justificació econòmica de la despesa.
  
- Els projectes presentats per aquelles entitats que aporten una auditoria externa de comptes sobre els resultats de la seua gestió en el darrer any.
  
- Els projectes en què es demostre una elevada implicació financera de l'entitat sol·licitant, traduïda en el seu propi percentatge de finançament.
  
- Els projectes amb despeses d'administració inferiors al percentatge màxim admissible.
  
Article 5. Requisits tècnics del contingut dels projectes
  
El contingut dels projectes haurà d'incloure:
  
1. Identificació i formulació precises, amb objectius clars i realistes.
  
2. Calendari detallat d'accions, amb la determinació de l'exercici pressupostari en què es desenvoluparà cada una d'elles, en el cas de projectes que abracen més d'un exercici.
  
3. Desglossament pressupostari detallat que distingisca els costos imputats a cada exercici pressupostari.
  
4. Estudi de viabilitat econòmica, social i administrativa de l'acció després del cessament del finançament extern. En el cas de construcció d'habitatges o infraestructures, caldrà incloure un document de conformitat de les autoritats locals.
  
5. Criteris o indicadors que permeten mesurar el grau de realització dels objectius fixats.
  
6. Implicació en el projecte de les entitats que actuen com a contrapart al país receptor i, si pertoca, participació dels propis beneficiaris en el disseny, execució i avaluació de l'activitat.
  
7. Identificació exacta i detallada de les fonts de finançament complementàries de la subvenció de la Generalitat Valenciana.
  
8. Memòria econòmica i pla de finançament, elaborats d'acord amb el que estableixen els articles 6, 7, 8 i 10.7.b del Decret 201/1997, d'1 de juliol, del Govern Valencià (DOGV núm. 3.036), on s'identifiquen els recursos necessaris, el nombre d'unitats de cada recurs, el preu per unitat, en la moneda local i en pessetes, i l'import total.
  
9. Factures proforma acreditatives dels costos per unitat dels recursos que s'han d'utilitzar. En el cas que, de manera excepcional, no puga disposar-se de factures proforma respecte d'algun concepte de despesa, caldrà presentar un informe justificatiu d'aquesta impossibilitat. En l'informe d'avaluació tècnica del projecte es valorarà la suficiència d'aquesta justificació i, si es considera que la impossibilitat no ha quedat acreditada, podrà demanar-se a l'entitat sol·licitant que esmene la falta de la documentació en qüestió.
  
10. Documentació acreditativa de la titularitat i règim de propietat dels immobles vinculats al projecte.
  
11. Documentació acreditativa del valor de les contribucions en espècie dels socis locals, de les quals només seran admissibles les relatives a terrenys, personal i autoconstrucció d'habitatge.
  
12. Informe i documentació justificativa de la quantia de les despeses indirectes que s'imputen al projecte.
  
Article 6. Avaluació dels projectes
  
1. Els projectes que complisquen els requisits tècnics anteriors seran avaluats de conformitat amb el que disposa l'article 12 del Decret 201/1997, d'1 de juliol, del Govern Valencià (DOGV núm. 3.036).
  
2. La Comissió Executiva valorarà l'adaptació dels projectes als criteris establits en el Decret 201/1997, d'1 de juliol, del Govern Valencià (DOGV núm. 3.036) i a les prioritats definides en aquesta resolució de convocatòria i realitzarà la seua selecció entre aquells que considere de major interés.
  
3. La comissió utilitzarà, com a element de deliberació, els informes d'una entitat externa, contractada a fi de realitzar una primera avaluació tècnica dels projectes presentats.
  
4. En els casos d'entitats que ja hagen rebut subvencions del programa de cooperació valencià i a l'efecte d'avaluar la capacitat gestora de l'entitat sol·licitant, la Comissió Executiva inclourà entre els seus criteris de valoració la consideració d'un informe tècnic elaborat per la Direcció General de Cooperació al Desenvolupament. Aquest informe reflectirà el grau de compliment per cada entitat de les obligacions dimanants de la recepció de subvencions a projectes en curs, especialment en allò relatiu a la presentació de la documentació exigida i el compliment dels terminis.
  
La inclusió del criteri de valoració inclòs en aquest apartat es realitzarà sense perjudici del control, per la Direcció General de Cooperació al Desenvolupament, del compliment estricte dels requisits establits en l'apartat h i l'aparat i de l'article 5 del Decret 201/1997, d'1 de juliol, del Govern Valencià (DOGV núm. 3.036).
  
5. A fi d'aconseguir una major redistribució de les ajudes entre les ONGD valencianes i una major concentració dels esforços de cada una d'elles en un menor nombre de projectes per a gestionar, es limitarà a dos el nombre de projectes subvencionats per aquesta convocatòria i per a cada entitat sol·licitant. La suma de subvencions concedides a una mateixa entitat no podrà tampoc excedir del 12% de la quantia global d'aquesta convocatòria.
  
Article 7. Termini de presentació de les sol·licituds
  
El termini de presentació de sol·licituds serà de 30 dies naturals a comptar des de l'endemà de la publicació d'aquesta resolució en el Diari Oficial de la Generalitat Valenciana.
  
Article 8. Percentatge de cofinançament
  
1. La participació financera de la Generalitat Valenciana en els projectes serà, com a màxim, del 80% del cost total del projecte.
  
2. El percentatge de cofinançament d'un projecte quedarà fixat en el moment de l'aprovació de la quantia de la subvenció i respondrà a la relació entre aquesta i el cost total del projecte que apareix en el formulari d'identificació original o, si pertoca, reformulat. Si després de l'efectiva execució del projecte el cost total resulta ser inferior al previst en un principi, la subvenció serà objecte de minoració, de manera que el percentatge de cofinançament de la Generalitat Valenciana es mantinga inalterat.
  
Article 9. Formulari de sol·licitud i documents que han d'acompanyar-lo
  
1. Per a tenir accés a les ajudes objecte d'aquesta convocatòria caldrà omplir, en tots els seus punts, el formulari d'identificació del projecte que figura com a annex I d'aquesta resolució. Aquest formulari haurà de ser presentat en paper, per duplicat i mitjançant un disquet.
  
2. Caldrà, a més, acompanyar la sol·licitud dels documents que s'enumeren en l'annex II d'aquesta resolució.
  
Article 10. Resolució del procediment
  
1. La Comissió Executiva per a l'Aplicació del Programa de Cooperació amb els Països en Vies de Desenvolupament, d'acord amb el que estableix l'article 12 del Decret 201/1997, d'1 de juliol, del Govern Valencià (DOGV núm. 3.036), formularà la proposta de resolució de la convocatòria en un termini màxim de dos mesos comptadors des de la data de finalització del termini de presentació dels projectes.
  
2. El secretari general de la Presidència resoldrà, per delegació, la convocatòria, exhaurint la via administrativa, en el termini màxim d'un mes des de l'esmentada proposta. La llista de subvencions concedides serà publicada en el Diari Oficial de la Generalitat Valenciana.
  
Article 11. Reformulació del projecte
  
1. En el cas que la subvenció concedida siga inferior a la quantitat sol·licitada, l'entitat responsable del projecte haurà de presentar, durant el mes següent a la publicació de la resolució de la convocatòria, una reformulació pressupostària del projecte inicial que l'ajuste a la quantitat finalment subvencionada per la Generalitat Valenciana.
  
2. La contribució financera externa, amb qualsevol de les formes establides en l'article 7 del Decret 201/1997, d'1 de juliol, del Govern Valencià (DOGV núm. 3.036), es podrà ajustar proporcionalment a la reducció de la subvenció. En cap cas aquest ajustament podrà implicar un increment del percentatge de cofinançament de la Generalitat Valenciana respecte del que apareixia en el projecte inicial.
  
3. En el cas que no es presente la reformulació pressupostària del projecte en el termini adés indicat, s'entendrà que l'entitat beneficiària renuncia a la subvenció concedida.
  
Article 12. Inici de l'execució i lliurament anticipat de despeses
  
1. Una vegada aprovada la subvenció, l'entitat beneficiària haurà de presentar davant la Direcció General de Cooperació al Desenvolupament, en el termini de 10 dies a partir de la publicació de la resolució de concessió en el Diari Oficial de la Generalitat Valenciana, la fitxa de manteniment de tercers, on constarà el compte bancari en què hagen de rebre la transferència. Caldrà obrir un compte independent per a cada projecte subvencionat. La no-presentació dins del termini de la fitxa de manteniment s'entendrà com a renúncia de l'entitat beneficiària a la subvenció concedida.
  
2. En el mateix termini i amb la mateixa conseqüència en el cas d'incompliment, l'entitat beneficiària haurà de comunicar la data d'inici de l'execució del projecte, data a partir de la qual s'iniciarà el còmput del termini previst pel beneficiari en el formulari d'identificació del projecte.
  
3. Rebuda la comunicació de la data d'inici i la fitxa de manteniment de tercers, l'administració tramitarà el lliurament d'una bestreta que ascendirà al 80% de la subvenció concedida.
  
4. L'administració podrà anticipar el 100% de la subvenció si l'entitat beneficiària presenta l'aval corresponent pel muntant total de la subvenció.
  
Article 13. Finalització del projecte i justificació de les despeses
  
1. Els projectes es consideraran finalitzats una vegada haja transcorregut el termini d'execució disposat en el formulari d'identificació del projecte.
  
2. Al final de cada exercici pressupostari l'entitat beneficiària haurà de presentar un informe succint de les activitats realitzades en aqueix exercici i la justificació documental de les despeses que aquestes han produït. La data d'aquests documents justificatius de la despesa haurà de correspondre a l'exercici al qual s'imputen.
  
3. La quantia de la subvenció corresponent a les despeses imputades a un exercici haurà de ser justificada amb anterioritat a l'últim dia hàbil del mes de maig de l'exercici següent. Quan es tracte de l'últim exercici de l'execució del projecte, el termini per a justificar les despeses imputades a aquest i per a la presentació de l'informe final de la totalitat del projecte serà de tres mesos des de l'acabament del projecte.
  
4. L'informe final del projecte haurà d'anar acompanyat dels documents següents:
  
- Informe del soci local sobre les repercussions del projecte.
  
- Balanç resum de les activitats subvencionades.
  
- Document bancari justificatiu del canvi de divises realitzat, on conste el tipus de canvi efectuat.
  
- Compte justificatiu de les despeses.
  
- Factures que suporten el compte anterior.
  
Les factures presentades hauran de complir els requisits exigits per la legislació del país on s'hagen adquirit els béns o s'hagen prestat els serveis, per al beneficiari de la subvenció o per aquest i, en tot cas, inclouran:
  
- Nom, cognoms, denominació social, domicili i número d'identificació fiscal (si pertoca) de l'expedidor i del destinatari.
  
- Descripció de l'operació i contraprestació total.
  
- Lloc i data d'emissió.
  
Caldrà expedir i entregar una factura pels pagaments anteriors a la realització de l'operació. En la factura corresponent s'assenyalarà expressament aquesta circumstància.
  
5. Els documents originals justificatius de la despesa hauran de presentar-se davant de la Direcció General de Cooperació al Desenvolupament, a fi que es procedisca a la comprovació que en ells consta la diligència relativa a la seua afectació, total o parcial, al projecte subvencionat.
  
6. En el cas que la contrapart local no puga desprendre's d'algun document justificatiu de la despesa, haurà de presentar un informe on es raone aquesta impossibilitat. En aquest cas serà necessari que s'aporte una fotocòpia del document que haja sigut compulsada per un notari o per un funcionari de l'ambaixada o consulat espanyol, el qual ha de donar fe expressament del fet que, en l'original del document, s'ha fet constar de manera fefaent que aquesta despesa ha sigut subvencionada per la Generalitat Valenciana, totalment o parcialment, en la quantia que s'especifique.
  
7. Una vegada l'administració haja comprovat que s'ha presentat l'informe final i els documents justificatius de la despesa per la quantia total de la subvenció concedida i d'acord amb el que determina el formulari d'identificació del projecte, es tramitarà el lliurament del 20% final de la subvenció.
  
8. Si la justificació de la despesa no arriba a la totalitat de la quantia subvencionada o si es produeix la circumstància descrita en l'article 8.2 d'aquesta resolució, l'administració iniciarà el corresponent procediment de minoració de la subvenció concedida.
  
Article 14. Modificació del projecte i ampliacions de termini
  
1. Qualsevol modificació del contingut del projecte, tal com està definit en el formulari d'identificació, que afecte els apartats de pressupost, finançament del projecte i anualitats (fulls 9 i 10), haurà de ser prèviament autoritzada per la Direcció General de Cooperació al Desenvolupament.
  
2. No s'admetran modificacions que comporten un increment de les partides de despeses administratives. Tampoc s'admetran modificacions que comporten el trasllat de despeses subvencionades d'un exercici pressupostari a un altre, quan la quantia d'aquesta modificació supere, per si sola o acumulada amb altres anteriorment autoritzades, el 10% del total de la subvenció concedida.
  
3. El termini d'execució del projecte i els terminis de presentació de la justificació de despeses d'una anualitat i el de remissió de l'informe final sols podran ser ampliats si així ho autoritza la Direcció General de Cooperació al Desenvolupament, després de la prèvia sol·licitud de l'entitat beneficiària, d'acord amb el que disposa l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener.
  
4. L'entitat beneficiària haurà de presentar la sol·licitud d'ampliació, degudament raonada, amb antelació a la data de venciment del termini, conforme al que estableix l'article 49.3 de la llei esmentada en el paràgraf anterior. Aquesta antelació serà, en el cas del termini d'execució, d'un mes previ a l'arribada de la data d'acabament de l'execució i, en el cas de la justificació d'anualitats i d'informe final, de 20 dies.
  
5. Si 10 dies abans de la data prevista inicialment com a final de l'execució o de la data límit per a justificar o presentar l'informe final l'administració no denega expressament la sol·licitud d'ampliació, aquesta s'entendrà autoritzada per silenci positiu.
  
Article 15. Difusió de l'origen de les subvencions
  
Les entitats que reben aquestes ajudes hauran de dona difusió a l'origen de la subvenció i incorporar de manera visible el logotip de la Cooperació al Desenvolupament de la Generalitat Valenciana en tot el material escrit de difusió o de publicitat que tinga qualsevol relació amb el projecte subvencionat. Quan les entitats beneficiàries de la subvenció exhibisquen el seu propi logotip, el de la Generalitat Valenciana haurà de figurar amb la mateixa grandària i en iguals condicions de visibilitat.
  
DISPOSICIÓ FINAL
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
València, 20 de setembre de 1999.- El secretari general de la Presidència: Vicente Gomís Cerdán
  
ANNEX II
  
Documentació que ha d'acompanyar al formulari
  
 d'identificació del projecte
  
Notes:
  
La documentació s'haurà de presentar en tres carpetes, corresponents a cadascun dels apartats A, B i C. En cada carpeta constarà la seua denominació (p. ex.: "Carpeta A: Certificats").
  
Les carpetes contindran els documents ordenats d'acord amb el número que se'ls atribueix en aquest llistat, número que s'haurà d'assenyalar en el cantó superior dret del document.
  
Es presentaran per duplicat els documents de la carpeta C .
  
Si l'entitat presenta diversos projectes a aquesta convocatòria, sols caldrà que incloga en un d'aquests la documentació de les carpetes A i B. En l'expedient en què no s'incloguen els documents, es farà constar, junt al títol de la carpeta, el nom del projecte en el qual apareguen els documents comuns. El certificat núm. 4 farà menció expressa de tots els projectes presentats.
  
En el cas d'entitats religioses, el document 1 s'entendrà referit al registre del Ministeri de Justícia i el certificat 4 a l'òrgan competent per a comprometre jurídicament a l'entitat.
  
S'exclou de la presentació del document 6 a les entitats que amb anterioritat hagen rebut subvencions de la Conselleria de Presidència en la convocatòria d'ajudes a projectes de cooperació al desenvolupament.
  
Carpeta A: Certificats
  
1. Del Registre d'Associacions de les províncies d'Alacant, Castelló de la Plana o València o Registre Nacional d'Associacions o bé Registre de Fundacions de la Comunitat Valenciana o de Competència Estatal:
  
Certificat relatiu a:
  
data de constitució legal i inscripció en el registre
  
finalitats de l'entitat
  
domicili de l'entitat o de la delegació valenciana, si s'escau
  
composició del patronat o junta directiva
  
estar al corrent de les seues obligacions relatives a la rendició de comptes
  
2. De l'agència tributària:
  
Certificat acreditatiu d'estar al corrent en el compliment de les obligacions tributàries.
  
3. De l'Institut Nacional de la Seguretat Social:
  
Certificat acreditatiu d'estar al corrent en el compliment de les obligacions amb la Seguretat Social o bé de no tindre donat d'alta cap treballador
  
4. Del secretari del patronat de la fundació o de la junta directiva de l'associació, amb el vistiplau del president:
  
Certificat relatiu a:
  
acord de sol·licitar la subvenció
  
aprovació de la gestió de l'any anterior pel patronat o assemblea general
  
acord pel qual, en el cas d'agrupació de diverses entitats per a presentar el projecte, es designa a la que actuarà com a representant del grup davant l'administració.
  
compromís d'aportar, mitjançant el cofinançament previst en l'article 7 del Decret 201/1997, la diferència entre el cost total del projecte i la subvenció de la Generalitat Valenciana
  
compromís de comunicar a la Direcció General de Cooperació al Desenvolupament tot finançament que reba el projecte, procedent de qualsevol ens públic o privat, i s'especificarà la quantia exacta de l'aportació
  
compromís que l'entitat no durà a cap, en l'àmbit d'execució del projecte presentat, cap acció que poguera resultar contradictòria amb la política exterior d'Espanya
  
compromís de donar difusió de l'origen de la subvenció i d'incorporar, en tot cas i de forma visible, el logotip de la Generalitat Valenciana
  
declaració per la qual s'afirme que l'entitat no ha sigut objecte d'un procediment de reintegrament de subvencions públiques, per causes a aquesta imputables
  
Carpeta B: Descripció de l'entitat sol·licitant
  
5. Targeta d'identificació fiscal de l'entitat sol·licitant (fotocòpia compulsada per l'administració).
  
6. Diari oficial o qualsevol altre document que acredite l'experiència de l'entitat sol·licitant en l'execució de sis projectes de cooperació en països en vies de desenvolupament (fotocòpies compulsades per l'administració).
  
7. Memòria d'activitats de l'entitat sol·licitant que, en el cas d'associacions o fundacions, haurà d'estar compulsada pel registre on estiguen inscrites. En la memòria constaran:
  
a) Activitats realitzades durant l'últim any natural anterior a la convocatòria.
  
b) Estat comptable i ingressos de l'exercici 1998, que inclourà un balanç d'operacions i fonts de finançament.
  
8. Memòria d'activitats conjuntes anteriors de les entitats sol·licitants, en el cas de presentació del projecte per una agrupació.
  
9. Organigrama de l'entitat sol·licitant a la Comunitat Valenciana i nom, dedicació i titulació del personal responsable de la gestió administrativa i econòmica del projecte (formulació, seguiment i control). Designació de la persona que actuarà de contacte davant l'administració per a aquests temes.
  
Carpeta C: Descripció del projecte
  
10. Descripció detallada del projecte: situació de què es parteix, localització (plànols, mapes, vies d'accés), història o origen de la iniciativa, estudi de viabilitat/sostenibilitat, material o equipaments que aporten l'entitat sol·licitant i la seua contrapart local, objectius de l'acció, implicació dels beneficiaris, activitats que s'han d'executar, cronograma, resultats esperats i indicadors del grau de consecució d'objectius.
  
11. Memòria econòmica del projecte, d'acord amb el que estableixen els articles 6, 7 i 8 del Decret 201/1997. El pressupost haurà de detallar-se al màxim, incloent els costos en moneda local i la seua traducció en pessetes i respectant els conceptes de despesa inclosos en el formulari d'identificació del projecte i descrits en l'article 4 de la Resolució de 26 de maig de 1997, de la SECIPI, sobre justificació i control de la despesa. La memòria inclourà un pla de finançament.
  
12. Relació del personal laboral i voluntari de l'entitat sol·licitant que participarà en l'execució del projecte i dades identificatives d'aquest personal: nom, document nacional d'identitat (o equivalent del país en vies de desenvolupament) i lloc o funció en l'organització. Idèntica relació respecte del personal de la contrapart local.
  
13. Descripció de la contrapart local: naturalesa jurídica, finalitats de l'entitat, localització i àmbit geogràfic d'actuació, mitjans materials, experiència i activitats prèvies, vincles amb l'entitat sol·licitant, implicació en el projecte, relació amb els beneficiaris de l'acció.
  
14. Factures proforma en què es basen els costos descrits en la memòria. Cada una de les factures apareixerà, així mateix, subnumerada, d'acord amb una relació d'aquestes que les acompanyarà. En el cas d'impossibilitat de presentació de factures proforma, d'acord amb l'article 5.9, un informe justificatiu d'aquesta impossibilitat.
  
15. Informe i documentació justificativa de la quantia de les despeses indirectes que s'imputen al projecte.
  
16. Documentació acreditativa del valor de les contribucions en espècie del soci local.
  
17. Documentació acreditativa de la titularitat i règim de propietat dels immobles vinculats al projecte (si n'hi ha).